Popeyes

A Popeyes Louisiana Kitchen Inc. (röviden Popeyes) egy 1972-ben alapított gyorsétteremlánc, amely elsősorban baromfitermékeket és cajun specialitásokat és szendvicsket árusít. A lánc a kanadai Restaurant Brands International (RBI) csoport leányvállalata, amely a Burger King gyorsétteremláncot és a Tim Hortons kávézóláncot is birtokolja. A cég székhely: 5707 Blue Lagoon Drive, Miami, Florida. Az Egyesült Államokban 2024-ben a Popeyes volt a második legnagyobb csirkehúsos gyorséttermi szolgáltató a Chick-fil-A után. A 2020-as évek közepén a Popeyes 3,104 működő egységgel rendelkezett az Egyesült Államokban, emellett szilárd globális jelenléttel is bír, világszerte franchise rendszer keretében a partnerei által 1177 étterem működik, 35 országban. A név eredete A Popeye név a „Francia kapcsolat” című filmben Gene Hackman szerepén alapult. A film akkoriban volt népszerű, amikor Al Copeland 1972-ben megnyitotta első éttermét és ő maga pedig rajongója volt a film főszereplőjének, a New York-i nyomozónak, akit „Popeye” Doyle-nak neveztek. A Popeye rajzfilmfigurát ennek ellenére sokan társították az étteremlánchoz és 35 éven keresztül alkalmanként még a cég „reklámembere” is volt, de éppen ezért váltak meg tőle. 2006. november végén az America's Favorite Chicken Company, Inc. bejelentette, hogy felmondja licencszerződését a King Features Syndicate-tel, ezzel gyakorlatilag véget ért a Popeye karakterekkel való kapcsolatuk. Menü, termékkínálat Elsősorban a sült csirkéről és fűszerkeverékeiről ismert, amely a louisianai konyha ízeit képviseli. A csirkehúst kirántás előtt tizenkét óráig pácolják cajun fűszerkeverékben, majd kézzel panírozzák és egy speciális sütőben lassan ropogósra sütik. Az alapvető menüajánlat általában a következőket tartalmazza: Fűszeres és enyhe sült csirke Popeyes csirke szendvics Csirke pályázat és rögök Cajun krumpli, vörösbab és rizs, burgonyapüré Klasszikus kekszek és édes finomságok, mint az almás pite A sült garnélarák és egyéb regionális ételek is megtalálhatóak a kínálatában. A csirkés szendvicset 2019 augusztusában kezdte el árulni, először a Long Beach Sweet Dixie Kitchen étteremben dobta piacra. 2021-ben bemutatott egy lepényhalas szendvicset. A helyi piacok esetében figyelembe veszek a helyi kulturális és étkezési sajátosságokat, így Indonéziában a sült csirke kombót fehér rizzsel kombinálják, amely az indonézek csirkével fogyasztható alapvető étel, nem pedig a cajun krumplijukkal. Kínában a menüelemeit úgy alakította ki, hogy az ázsiai-csendes-óceáni ízlést és kulturális preferenciákat figyelembe vette, például sötét húst használtak a csirkés szendvicshez is. Története A kezdetektől a csődvédelemig (1972-1991) Alvin Charles Copeland (1944-2008) 18 évesen a testvére boltját követve nyitotta meg New Orleansban az első fánküzletét. Azonban 1966-ban a Kentucky Fried Chicken (KFC) üzlet megnyitása felkeltette figyelmét, ami négyszer jövedelmezőbb volt mint a fánkboltja. A KFC sikerét látva Copeland 1971-ben megnyitotta az első éttermét, azonban az első hat hónap alatt csak heti 1100 dollárt keresett, ami 900 dollárral a megtérülési pont alatt volt, emiatt vissza akart térni fánkbolthoz, de még egy utolsó próbaképpen egy fűszeresebb louisianai Cajun stílusú receptet választott, és újra megnyitott. A Popeyes alapításának dátuma 1972. június 12., Copeland a Louisiana államban található Arabiban, ami New Orleans egyik külvárosa ekkor nyitotta meg üzletét. Az étterem "Chicken on the Run" néven kezdte meg működését, majd Copeland 1973-ban "Popeyes" névre átkeresztelte. Arabi lakói között gyorsan kedvelt lett a Cajun stílusú sült csirke, ezért terjeszkedni kezdett. 1974 végére tizenöt Popeyes egység működött, és a második Popeyes után mindössze két éven belül ez a szám 24-re nőtt. A franchise-stratégia alkalmazásával kiépítette a hálózatát. Az első franchise éttermét 1976-ban nyitotta. 1978-ban a vállalat majdnem összeomlott, amikor a lánc gyors terjeszkedése túlzott hitelfelvételhez vezetett. A növekedés ütemének csökkentése helyett azonban Copeland folytatta agresszív marketingtaktikáját és folytatta a területi franchise-rendszer kiépítését. 1978 közepére a Popeyes éttermek 28 városban voltak jelen, összesen 125 egységgel, El Pasótól Miamion át, Detroitig. 1980-ban bevezette a "Love that Chicken" szlogent és egy csilingelést, amely a márka ikonikus dallama lett. Az 1980-as évek elejére az Egyesült Államokban a Popeyes lett a harmadik legnagyobb gyorséttermi csirkelánc a KFC és a Church’s mögött. A Popeyes vállalat tulajdonában lévő üzletek (1982 végén 76 darab) az Al Copeland Enterprises, Inc. tulajdonában voltak, míg a 239 külső tulajdonú franchise-t az Al Copeland Enterprises leányvállalata, a Popeyes Famous Fried Chicken and Biscuits felügyelte. Az új menüelemek között szerepelt a csirke taco, a grillbab, a vörösbab és a rizs, és ami a legfontosabb, egy új keksz. 1983-ban vezette be az írós kekszet, amely később jelentős menüponttá vált. A nemzetközi terjeszkedés első helyszíne 1984-ben a kanadai Torontó volt. 1985-ben nyitotta meg az 500. éttermét a marylandi Landoverben. A vállalati tulajdonú üzletek száma ekkor 100, aminek a fele New Orleans környékén volt. Az 1980-as évek közepén az eladások némileg visszaestek, részben a McDonald’s újonnan bevezetett Chicken McNuggets eredményeként. Copeland személyes vagyona közel 100 millió dollár tett ki, aminek nagy része a Copeland Enterprises 100 százalékos tulajdonából és a Popeyes franchise ágban való 95 százalékos részesedéséből származott. 1986-ban a teljes Popeyes eladásai elérték a 420 millió dollárt. 1987-ben hozta forgalomba a Little Chickadees nevű 39 centes miniatűr csirkés szendvicseket, amelyek egy Cajunnal fűszerezett egy uncia négyzet alakú csirkepogácsából, savanyúságból és majonéz alapú mártásból állnak, mindezt pirított zsemlén. A szendvicsek válaszok voltak a KFC hasonló termék piacra dobására vonatkozó terveire. 1989-ben a texasi Church's Texas Chicken gyorsétteremlánc felvásárlásával az Al Copeland Enterprises, Inc. a 10 milliárd dolláros sült csirke piac mintegy 17 százalékát fedte le, de így is csak körülbelül egyharmada volt a KFC méretének. A Church's megszerzése nem bizonyult sikeresnek a Copeland Enterprises számára. Az akvizíció finanszírozására mintegy 450 millió dollárt vett fel a Canadian Imperial Bank of Commerce (CIBC) és a Merrill Lynch and Company hitelintézetektől. A hitel napi 100 000 dolláros kamatköltséget jelentett, amit a bevételek nem fedeztek. 1989-ben a Copeland Enterprises 35,9 millió dolláros nettó veszteségről számolt be 415 millió dolláros bevétel mellett, amely nagyrészt a finanszírozó bankoknak fizetett 55,6 millió dolláros kamatfizetésnek volt az eredménye. Az 1990-es évektől a 2010-es évek végéig A vállalat 1990 első három negyedévében is több mint 11 millió dolláros nettó veszteséggel működött, nem teljesítette a szeptemberben esedékes 3,3 millió dolláros áthidaló kölcsönkamat és a 4,2 millió dollár tőkeösszeg fizetését. A fentiek miatt 1991-ben pénzügyi problémákkal nézett szembe. A Copeland Enterprises 1991 áprilisában csődvédelmet kért, mert az adósságainak átstrukturálására tett kísérletek kudarcot vallottak. A bírósági eljárás során a Canadian Imperial Bank of Commerce által benyújtott reorganizációs terv került 1992 októberében elfogadásra, amely szerint a vállalat teljes tulajdonjoga a CIBC-hez került, de Copeland továbbra is jogdíjat kap a Popeyes receptek után. Ezután hozták létre az America's’Favorite Chicken Company Inc. (AFC Enterprises, Inc.) társaságot, mint a Popeyes és a Church’s új anyavállalatát. Az AFC központja Atlantában jött létre. Az új tulajdonosi struktúra mellett a vállalat tovább folytatta tevékenységét. Az 1999 évi árbevétel először lépte át az 1 milliárd dollárt. 2000-ben több mint 1425 telephellyel rendelkezett 43 amerikai államban és világszerte 23 országban. 2004. december 29-én az America's Favorite Chicken Company Inc. eladta a Church's-t az Arcapita-nak (korábban Crescent Capital Investments), de a Popeyes-t megtartotta. Az ezt követő időszakban is megfigyelhető volt a külföldi terjeszkedés.Törökországban 2007-ben kezdte működését a TAB Gıda cég alatt, amely korábban a Burger King éttermeket is üzemeltette az országban. A 2020-as évekre közel 450 törökországi étterem nyitott meg. 2008-ban a Popeyes márka Popeyes Louisiana Kitchen néven újraszerveződött, ami magába foglalta az új logót, a jellegzetes új termékeket és egy új reklámkampányt, amely a „LOUISIANA Fast” szlogenet hirdeti. Malaysiában 2009-ben megnyitotta első éttermét. 2011-ben nyitotta meg a 2000. éttermét Memphisben, Tennessee államban. 2013 januárjában jelent meg Vietnámban, és 3 év alatt 19 helyszínre bővült Hanoiban és Ho Si Minh-városban. Az AFC Enterprises Inc. 2014-ben megváltoztatta a cégnevét Popeyes Louisiana Kitchen Inc.-re. 2014-ben összesen 2420 étterem üzemelt, amelyből a nemzetközi éttermek száma 521 darab volt. 2017. február 21-én a Restaurant Brands International (RBI) bejelentette, hogy 1,8 milliárd dollárért megvásárolja a Popeyes-t. Az üzlet 2017. március 27-én zárult le, a vételre részvényenkénti 79 dolláros áron került sor. Az RBI-hez történt kerülése is szerepet játszott abban, hogy a Popeyes 2018-ban Atlantából elköltöztette a központját, az új Miami-ban található épületben a Popeyes és a Burger King központja is helyett kapott. Dél-Afrikában 2017. júliusában a Siyaghopa Trading Group mint franchise-tulajdonos nyitotta meg az első Popeyes gyorséttermét Johannesburgban. 2018-ban világszerte a Popeyes-nek 3102 étterme volt. A vállalat működése és stratégiája 2018-tól napjainkig A kanadai Restaurant Brands International vezetésével világszerte tovább bővítették a hálózatát. Az étterem helyi ízeket alkalmaz, hogy megfeleljen az ottani preferenciáknak. Ez a stratégia segít a márkának versenyezni más gyorséttermi óriásokkal, például a KFC-vel és a McDonald's-szal. A nemzetközi franchise stratégia hosszú távú partnerségek kiépítésére összpontosít olyan tehetséges szolgáltatókkal, akik készek több éttermet fejleszteni a gyorsan növekvő piacokon. A latin-amerikai országok közül a brazil piacra lépést 2018-ban jelentették be. A gyorsétteremlánc 2021-ben debütált Mexikóban, az első egység Monterreyben nyílt meg. 2024-ben lépett be Costa Ricába egy étteremmel. A márka több étterem megnyitásával lépett be Ázsiába, ahol Kínában, Srí Lankán, Dél-Koreában, a Fülöp-szigeteken és Szingapúrban terjeszkedett. A közel-keleti országokban pedig az Egyesült Arab Emírségekben, Szaúd-Arábiában és Katarban. A Fülöp-szigetekre 2019-ben tért vissza, ahol Manilában nyitott üzletet, de már korábban is jelen volt az országban, az első franchise azonban 2007-ben bezárt. Kínában 2020-ban nyitotta meg első éttermét, a cél 1500 egység megnyitása. A sanghaji volt az első. Az RBI 2024-ben 15 millió dollárért felvásárolta a Popeyes China-t. 2021-ben nyitott Srí Lankán, illetve szintén 2021-ben jelentették be az Indiában, Bangladesben, Nepálban és Bhutánban történő terjeszkedést, amely országokban az indiai vendéglátóipari vállalat, a Jubilant Foodworks Limited társaság üzemelteti az éttermeket. Az első indiai nyitásra 2022-ben került sor Bengaluru városában. 2022-ben Indonéziába történt belépésekor Jakartában nyílt meg több üzlet. 2023-ban tért vissza Dél-Koreába, ahol újra nyitottak éttermet. A dél-koreai piacra először 1994-ben lépett be és 2004-ig 200 egységet nyitottak, azonban ezt követően a szám a versenytársak (Mom's Touch és a KFC) megjelenésével csökkenni kezdett és végül 2020-ban befejezte koreai tevékenységét. A bezáráshoz akkor a COVID-19 világjárványnak tulajdonítható gyenge eladások is közrejátszottak. Az első tajvani étterem Taipeiban 2024-ben nyílt meg. Szaud-Arabiában a Gulf Brand Fast Food Company 2021-ben nyitotta meg az első Popeyes éttermet, majd rövid időn belül a hálózat 30 egységre bővült. Új-Zélandon, Auckland (Takanini) külvárosában 2025-ben nyitott üzletet. Terjeszkedés Európában A Popeyes franchise partnerségi stratégiát alkalmaz együttműködik a helyi vállalkozásokkal, azért hogy minél több helyet tudjon üzletet nyitni. A Restaurant Brands Iberia partnerén keresztül Spanyolországba 2019-be lépett be, öt év alatt az egységinek száma elérte a 140-et. A spanyol cég megszerezte a csirkére szakosodott márka fő franchise-át az országban, majd 2024-ben Olaszországban is piacra vitte a márkát. Svájcban 2020-ban Zürich Oerlikon elővárosában nyitottak. Az Egyesült Királyságban elsőként 2021 novemberében a londoni Westfield Stratford bevásárlóközpontban nyitottak egységet. A TDR Capital brit magántőke-társaság 2023-ban 50 millió fontot fektetett be a Popeyes UK-ba. 2021-ben a svájci PLK Europe GmbH-val kizárólagos fejlesztési megállapodást kötött a román Sterling Cruise, majd 2022-ben a bukaresti Baneasa bevásárlóközpontban megnyitották Romániában az első éttermet. 2025-re már 14 étteremmel rendelkeztek, amiből 7 Bukarestben, a többi vidéki nagyvárosokban. Franciaország tekintetében 2023-ban Párizsban a Gare du Nord pályaudvaron jelentek meg, míg Csehországban ugyanezen évben a Vencel téren volt az első étterem. Lengyelországban pedig Wrocławban. Nem sokkal később nyílt meg a varsói Złote Tarasy beváráslóközpontban az újabb egység. A 2023-ban meglévő 975 darab nemzetközi üzlet száma 2025 közepén 1298-ra nőtt. Németországban korábban csak amerikai légibázisokon üzemeltek egységei, az első városi gyorséttermet 2026-ban a düsseldorfi repülőtéren nyitják meg. Az amerikai piac 2022-ben az alapításának 50. évfordulója alkalmából június 12 és 19 között a nyitáskori, 1972-es 59 centes áron árulták a csirkét, legalább 5 dollár értékű vásárlásoknál. Az Egyesült Államokban 2024-ben 3148 egység üzemelt, amelyből 3050 franchise rendszerben, míg 98 a vállalt saját működtetésében. A 2020-as évek közepén 49 amerikai államban, 1668 városban volt egysége. Texas államban volt a legtöbb étterem (418 db). Ezt követte Kalifornia 271, és New York állam 232 helyszínnel. Vermont államban nem volt egysége. A városok közül Houston 68 étteremmel állt az élen, New York-ban 26 helyszínen volt jelen. Magyarországi jelenlét 2025 szeptemberében bejelentették, hogy az ősz folyamán megnyitják első magyarországi éttermüket Budapesten, amelyet a Fusion Group leányvállalata, a Fusion-BP Restaurants Kft. üzemeltet. A vállalat üzemelteti Magyarországon a Burger King és a Bellozzo éttermeit is. Az első magyarországi étterem 2025. október 16-án nyílt meg a Westendben.A második egység az Árkád Bevásárlóközpontba 2026.06.11. -én Jegyzetek További információk Hivatalos oldal (angol)